Dostykas

Dostykas () – nedidelis miestelis Kazachstane, Žetisu srityje, pasienyje su Sindziangu, Kinija. Tai svarbus pasienio punktas (keliais ir geležinkeliu) iš Kinijos. Čia esanti geležinkelio atšaka yra reikšminga sausumos prekybos tarp Azijos ir Europos grandis, vadinamoji Eurazijos žemyno tilto jungtis – tarptautinis krovinių pervežimo maršrutas, jungiantis Kiniją su Europa per Kazachstaną. Istoriškai tai buvo svarbi perėja per vadinamuosius Džungarijos vartus.

 Geležinkeliai 
1954 m. buvo pasiektas susitarimas tarp Sovietų Sąjungos ir Kinijos dėl geležinkelio jungties tarp Kazachstano ir Vakarų Kinijos. Sovietų pusėje geležinkelis iki pasienio miestelio Dostyko buvo nutiestas 1959 m. Tačiau Kinijoje Landžou–Sindziango geležinkelio vakarinės atkarpos statyba sustojo ties Urumčiu 1962 m., dėl santykių tarp Kinijos ir TSRS pablogėjimo. Dėl to pasienio miestelis liko užkampyje beveik 30 metų, kol 1990 m. rugsėjo 12 d. geležinkelio jungtis galutinai buvo baigta.

Pasienio punktas Kinijos pusėje yra Alašankou geležinkelio stotis.

Čia veikia geležinkelių sugretinimo terminalai, palengvinantys krovininių ir keleivinių traukinių judėjimą. Šiuose terminaluose vagonų vėžės keičiamos iš vieno pločio į kitą, kad užtikrintų nepertraukiamą eismą tarp Azijos ir Europos.

 Vėžės plotis 
Dviejų šalių geležinkelio tinklai naudoja skirtingus vėžės pločius: Kinija, kaip ir dauguma Europos šalių, naudoja standartinį 1435 mm vėžės plotį, o Kazachstanas – platesnį, 1520 mm. Dėl to čia susiduriama su vėžės pertrūkiu. Siekiant to išvengti, 2004 m. buvo pasiūlyta nutiesti standartinio vėžės pločio Transazijos geležinkelio jungtį tarp Europos ir Kinijos, kurios galutinis taškas turėtų būti Gorgane, Irane. Tačiau iki šiol ši idėja nebuvo įgyvendinta.

 Šaltiniai 

Kategorija:Kazachstano gyvenvietės